ལྡེ་མིག་གཅིག་གིས་ཟྭ་གཅིག་འབྱེད་པ་འདི་ནི་མི་དམངས་མང་ཚོགས་ཀྱི་ཚན་རིག་ཡིན་པ་མ་ཟད།བྱ་དངོས་ཀྱི་སྤྱིར་བཏང་ཆོས་ཉིད་ཕྱོགས་སྡོམ་བྱས་པ་ཞིག་ཀྱང་རེད།ཐབས་ཇུས་རིགས་གཅིག་བེད་སྤྱད་ནས་གནད་དོན་ཡོད་ཚད་ཐག་གཅོད་པ་ནི་ལྡེ་མིག་གཅིག་གིས་ཟྭ་ཡོད་དོ་ཅོག་འབྱེད་པ་དང་ཀུན་ནས་མཚུངས།དཔེ་རྣམ་རིགས་གཅིག་གིས་གནད་དོན་ཡོད་ཚད་ཐག་གཅོད་པའི་མཇུག་འབྲས་ནི་དོན་དངོས་དང་གོ་ལྡོག་པ་ཡིན།བྱ་དངོས་གང་ཡིན་རུང་ཚང་མ་བྱེ་བྲག་པ་ཡིན་པ་དང་།བྱ་དངོས་གང་ཞིག་ཡིན་རུང་བྱ་དངོས་གཞན་དང་འབྲེལ་བ་ཟབ་མོ་དང་རྙོག་འཛིང་གི་འབྲེལ་བ་ལྡན་པ་རེད།ང་ཚོས་བྱ་དངོས་ཀྱི་སྤྱིར་བཏང་རང་བཞིན་ཅན་དེའི་ཆོས་ཉིད་རང་བཞིན་འཚོལ་ཐུབ་པ་དང་།བྱ་དངོས་བྱེ་བྲག་པ་གང་ཡིན་ཐམས་ཅད་ལ་དེའི་དམིགས་བསལ་རང་བཞིན་ཡོད་པ་རེད།དམིགས་བསལ་རང་བཞིན་དེ་ནམ་ཡིན་ཡང་སྤྱིར་བཏང་རང་བཞིན་གྱིས་ཐག་གཅོད་བྱེད་དཀའ་བ་རེད།གཅིག་མཐུན་གྱི་ཚད་དང་མི་མཐུན་པའི་ཚད་ཡིན་ཚེ།ང་ཚོས་མི་མཐུན་པའི་ཚད་དེར་སྣང་ཆུང་བྱེད་པ་རེད།གསང་གནད་དེ་ཕལ་ཆེར་འདིའི་སྟེང་ཡོད་སྲིད་ལ།གནད་དོན་ཡང་ཕལ་ཆེར་འདིའི་སྟེང་འབྱུང་སྲིད།ཟྭ་གང་དེ་འབྱེད་པའི་ལྡེ་མིག་བཙལ་ནས་རྙེད་རྒྱུ་ནི་གནད་ཀྱི་གཙོ་བོ་ཡིན།མི་མང་ཤོས་ཀྱིས་ལྡེ་མིག་དེ་རང་གིས་རྙེད་ཡོད་པར་རློམ་ཡང་དོན་དངོས་སྟེང་རྙེད་ཡོད་པ་མ་རེད།རྒྱུ་མཚན་ནི་ཁོ་ཚོས་རང་ཉིད་ཀྱི་བྱ་བའི་ཁ་གཏད་ཡུལ་ལ་ཞིབ་འཇུག་གསལ་ཐག་ཆོད་པ་ཞིག་བྱས་མེད་ལ།ཁྱད་གཤིས་རྟོགས་མེད་པ་མ་ཟད་ངོ་བོ་ཡང་རྩ་བ་ནས་རྟོགས་མེད།